"Vlade Hrvatske i Slovenije bi trebale riještiti to bilateralno"

Uvjereni smo da to mogu učiniti. Pozivamo obje strane da ubrzano rade na postizanju rješenja, stoji u priopćenju američke ambasade koja poručuje da neće zauzimati strane

<p>Sjedinjene Države neće zauzeti ničiju stranu u graničnom sporu između Hrvatske i Slovenije i smatraju da je na dvjema vladama da riješe to bilateralno pitanje, priopćilo je u četvrtak američko veleposlanstvo u Zagrebu nakon što predsjednik Arbitražnog suda pročitao odluku u tom predmetu, koju službeni Zagreb zbog "teške povrede arbitražnog postupka" neće priznati. </p><p>"Jasno smo rekli i Sloveniji i Hrvatskoj da mi nećemo zauzimati strane u tom sporu", stoji u priopćenju</p><p>Ističe se da je na "vladama dviju zemlja članica EU-a i saveznica u NATO-u da riješe to bilateralno pitanje". </p><p>"Uvjereni smo da to mogu učiniti. Pozivamo obje strane da ubrzano rade na postizanju rješenja", stoji u priopćenju.</p><p>Bivši ministar vanjskih i europskih poslova i predsjednik saborskog Odbora za vanjsku politiku <strong>Miro Kovač</strong> poručuje da treba ostati trezven.</p><p>- Postoji odluka Sabora na temelju koje je Vlada postupila i izašla iz arbitražnog sporazuma i presuda kao takva za Hrvatsku nije relevantna, nakon što je Slovenija povrijedila arbitražni postupak jer je utjecala na rad suda i na suce. Hrvatska je zbog toga morala izaći iz postupka na temelju međunarodnog prava i Bečke konvencije o pravu ugovora. Za nas je arbitraža nevažeća i presuda je nevažeća - kazao je Kovač, javlja <a href="http://hr.n1info.com/a215034/Vijesti/Arbitraza-Hrvatska-Slovenija.html">N1</a>.<br/> <br/> Bivši ministar vanjskih i europskih poslova, <strong>Davor Ivo Stier</strong>, komentirao je odluku Arbitražnoga suda. Ponovio je stav da je odluka suda za Hrvatsku nevažeća, ali da ne vjeruje da će doći do incidenata. Sloveniju je Stier pozvao na dijalog, na koji je Hrvatska, kako je rekao, spremna.</p><h2>Arbitražu je komentirao i gradonačelnik Buja</h2><p>Gradonačelnik Buja Fabrizio Vižintin nije htio komentirati odluku suda, ali je kazao kako je ova granica neprirodna barijera koja odvaja ljude i otežava suradnju i razvoj. </p><p>- Naši građani su zbog te granice često bili zakinuti. Istaknut ću primjer bolnice u Izoli koji smo zajedno gradili, a koju danas naši građani ne mogu koristiti u onom obliku u kojem bi htjeli jer nam se države ne mogu dogovoriti. Moram istaknuti da su ljudi na ovim područjima i s Hrvatske i sa Slovenske strane ipak jači od te granice - rekao je.</p><p><strong>POGLEDAJTE VIDEO:</strong></p><h2>HAZU ne priznaje arbitražu</h2><p>Oglasila se i Hrvatska akademija znanosti i umjetnosti (HAZU) koja ne priznaje arbitražu.</p><p>- Odluka Arbitražnog suda od 29. lipnja 2017. nema nikakvog pravnog učinka temeljem jednoglasnog zaključka Hrvatskog sabora od 29. srpnja 2017. i ona Hrvatsku ni na koji način ne obvezuje - priopćio je HAZU.</p><h2>Mediji u BiH smatraju da je Slovenija arbitražom dobila što je očekivala</h2><p>Većina elektroničkih medija u Bosni i Hercegovini u četvrtak je izvijestila o ishodu međunarodne arbitraže o graničnoj crti između Hrvatske i Slovenije u Savudrijskoj vali pri čemu većina drži da je Slovenija dobila sve što je tražila u ovoj arbitraži iz koje je Hrvatska istupila.</p><p>Najveći broj bosanskohercegovačkih medija ipak je isticao činjenicu da je arbitražom Slovenija dobila pravo na veći dio Savudrijske vale kao i koridor koji bi njene teritorijalne vode povezao s međunarodnim.</p><p>Portal "Dnevnog avaza" konstatira kako je ovime završena dugogodišnja pravna bitka no podsjeća i na činjenicu kako Hrvatska odluke Arbitražnog suda ne kani priznati pa ostaje pitanje što dalje.</p><p>I čitani portal Klix podsjeća kako su hrvatska vlast i oporba uoči objavljivanja odluke bili su jedinstveni u stajalištu po kojemu je arbitražni sporazum za Hrvatsku nevažeći. no dodaje i kako Slovenija inzistira se odluka Arbitražnog suda o graničnom sporu mora poštovati. </p><p>Portal banjolučkih "Nezavisnih novina" u naslovu ističe kako je Slovenija dobila vlasništvo nad tri četvrtine spornog zaljeva.</p><p><strong>Reakcije na odluku suda preplavile su i Twitter:</strong></p><h2>Most: Ne priznajemo odluku suda, Vlada treba poduzeti ozbiljne diplomatske napore</h2><p>Most nezavisnih lista priopćio je da ne priznaje odluku arbitražnog suda o pitanju razgraničenja Hrvatske i Slovenije jer ne priznaje taj sud koji je duboko kompromitiran, te od Vlade i njezina predsjednika očekuje da poštuju odluku Hrvatskog sabora o povlačenju iz arbitraže i da poduzmu ozbiljne diplomatske napore da se hrvatska stajališta jasno iznesu Europskoj uniji i svijetu.</p><p>Očekujemo da će premijer Andrej Plenković i hrvatska Vlada poštovati i dosljedno provesti odluku Hrvatskog sabora o povlačenju iz arbitraže koja je neopoziva. U tom smislu, pozivamo premijera i Vladu da poduzmu ozbiljne diplomatske napore da se hrvatska stajališta, koja su utemeljena na pravdi i istini, jasno iznesu našim partnerima u Europskoj uniji i svijetu, ističe ta stranka. </p><p>Vrijeme je za suverenu hrvatsku politiku koja vodi računa o hrvatskim nacionalnim interesima i koja će nadomjestiti dosadašnje političke i diplomatske propuste koje je pokazala hrvatska vanjska politika i diplomacija počevši od sporazuma Račan-Drnovšek, preko neobičnog arbitražnog sporazuma HDZ-ove Vlade 2009. godine, pa sve do diplomatskih propusta Andreja Plenkovića, poručuje Most.</p><h2>"Odluka arbitražnog suda duboko zadire u suverenitet Republike Hrvatske"</h2><p>Velika greška nastala je kod ugovaranja arbitražnog postupka i sporazuma na koji je HDZ-ova Vlada pristala u trenutku slovenskih ucjena na hrvatskom putu prema Europskoj uniji, te njihovih najava kasnijih blokada pojedinih poglavlja, smatra Most</p><p>Kompromitacija arbitražnog suda nastaje u trenutku kada se pojavljuju snimke iz 2015. godine na kojima su se mogli vidjeti razgovori slovenskog člana suda Jerneja Sekoleca sa slovenskom zastupnicom na sudu Simonom Drenik koji su snimljeni krajem 2014. i početkom 2015. godine, u kojima je Sekolec u razgovorima prenosio detalje iz povjerljive rasprave članova Suda, kao i izjave i mišljenja ostalih članova, Guillaumea, Simma, Lowea i Vukasa. Arbitražni sud čak je i u službenoj odluci priznao da je Slovenija kršila odredbe arbitražnog sporazuma, podsjeća Most. </p><p>Zbog svih navedenih događaja, Hrvatski sabor jednoglasno je donio odluku kojom je obvezao Vladu da pokrene postupak izlaska iz arbitraže, odluka je donesena s glasovima 141 zastupnika, koliko ih je bilo na sjednici i to je ono jedino što nam je relevantno. Nakon svega navedenog, sasvim je jasno zašto ovu odluku ne možemo priznati i jasno je do koje mjere je cijeli proces kompromitiran. Ovom odlukom duboko se zadire u suverenitet Republike Hrvatske, ističe se u priopćenju.</p><h2>Kovač: Hrvatsku se htjelo prevariti i zbog toga smo izašli iz arbitraže</h2><p>Predsjednik saborskog Odbora za vanjsku politiku i bivši ministar vanjskih i europskih poslova Miro Kovač rekao je u četvrtak da je Slovenija svojim postupanjem povrijedila arbitražni sporazum, istaknuvši da se Hrvatsku htjelo prevariti, zbog čega je i izišla iz tog postupka poštujući međunarodno pravo. </p><p>"Htjelo se varati, prevariti Hrvatsku i utjecati na rad suda i sudaca. Hrvatska tu nije više imala što tražiti i izašla je iz tog postupka poštujući međunarodno pravo", kazao je Kovač novinarima u Hrvatskom saboru nakon objave Arbitražnog suda. Dodao je i da je sadašnja hrvatska vlada, kao i prošle, postupala po zaključku Hrvatskog sabora koji ju je obvezao na izlazak iz arbitraže, jer je Slovenija svojim postupanjem povrijedila postupak. </p><p>"Hrvatska je tu čista kao suza. Napravili smo sve što smo trebali i mogli napraviti. Nismo smjeli pristati da nas netko vara", naglasio je. Podsjetio je i da je bivša HDZ-ova vlada Sloveniji nudila bilateralne pregovore o graničnom sporu te su pokušali riješiti slučaj na međunarodnom sudu temeljem međunarodnog prava, što Slovenija nije željela.</p><p>Upitan o priopćenju njemačkog veleposlanstva u Zagrebu koje je poručilo da se arbitraža mora poštivati, Kovač je rekao kako Njemačka, koja je naša partnerica u EU i NATO-u, ima pravo na svoje stajalište, ali da ona nije strana u postupku. "Radi se o bilateralnom sporazumu između Hrvatske i Slovenije. Slovenija je povrijedila sam sporazum, a mi smo iz njega izašli. Njemačka nije strana u postupku, a nije niti Europska komisija. Mi primamo na znanje njihovo mišljenje", kazao je.</p><p>Kovač je podsjetio je da je on kao ministar vanjskih i europskih poslova kolegama u Njemačkoj vrlo jasno rekao kako želi da se spor između Hrvatske i Slovenije riješi isto kao što su ga rješavale Njemačka i Nizozemska te Rusija i Norveška, bilateralno.</p><p>"Ako mogu Nizozemci i Nijemci bilateralno riješiti spor u zaljevu u Sjevernom moru, ako to mogu Rusi i Norvežani, onda to sigurno mogu i Hrvati i Slovenci", istaknuo je.</p><p>Na novinarski upit o kritici predsjednika SDP-a da HDZ, koji je član obitelji Europske pučke stranke kojoj pripada i njemačka kancelarka Angela Merkel, nije dobro izlobirao da se poštuje pravo Hrvatske na izlazak iz kompromitiranog procesa, odgovorio je kako nije vrijeme za raščlambe tko je što trebao raditi ili tko je što parafirao. "Sada je vrijeme za to da budemo jedinstveni, jer smo ispali žrtva. Bio je pokušaj prevare Hrvatske i na to smo morali reagirati izlaskom iz arbitraže", kazao je.,</p><p>Slovenski državni vrh zasad bez komentara presude, u javnosti osjećaji "mješoviti"</p><p>Slovenski državni vrh još uvijek u četvrtak kasno popodne nije reagirao na nešto raniju objavu arbitražne presude u Haagu, dok, kako prenose slovenski mediji, u politici i javnosti prema odluci arbitara vladaju vrlo "mješoviti osjećaji".</p><p>Kako javljaju glavni mediji, premijer Miro Cerar još uvijek se nalazi na zatvorenom sastanku sa šefovima političkih stranaka na kojem je riječ o arbitražnoj presudi pa će njegova izjava, koja je bila najavljena za 16 sati, kasniti, a isto tako i izjave predsjednika države i ministra vanjskih poslova.<br/> <br/> Presudu arbitražnih sudaca u međuvremenu su u izjavama za medije komentirali neki pravni stručnjaci i bivši aktivni političari, ocjenjujući je kao relativno izbalansiranu, ali izražavajući razočarenje izostankom jače reakcije nekih europskih država i Europske komisije u korist arbitražne presude, kakvoj su se slovenski čelnici nadali.<br/> <br/> Opsežnu odluku arbitara tek treba prostudirati i analizirati, no njeno prvo čitanje ne daje povoda "ni za euforiju, ni za razočarenje" ni u Hrvatskoj ni u Sloveniji, kazao je popodne u razgovoru za slovensku televiziju bivši predsjednik države Danilo Tuerk, i sam stručnjak za međunarodno pravo.<br/> <br/> Slovenija će implementaciju presude trebati tražiti strpljivom dijalogom s Hrvatskom i međunarodnom zajednicom te politikom "malih koraka", a prvi takav korak za implementaciju presude treba napraviti nakon prvih šest mjeseci od njena stupanja na snagu, kazao je Tuerk.<br/> <br/> Istodobno, Tuerk je rekao da je razočaran izjavom Jean-Claudea Junckera, koji je navodno kazao da očekuje da će Zagreb i Ljubljana pitanje graničnih problema riješiti u dijalogu, "uz pivo".<br/> Spominjati pivo u takvom kontekstu je omalovažavanje problema koji nije samo slovenski nego i europski, a snažnijom bi reakcijom u korist ostvarenja arbitražne presude Europska unija mogla ojačati svoj međunarodni kredibilitet koji je zadnjih godina narušen, kazao je Tuerk.</p><h2>Rupel donekle razočaran, rješenje "ispod onog iz sporazuma Račan-Drnovšek" </h2><p>Nekadašnji šef slovenske diplomacije Dimitrij Rupel kazao je u razgovoru za Slovenski radio kako je donekle razočaran presudom arbitara jer neki njeni elementi, kao što je pitanje koridora Slovenije prema otvorenom moru, donose neko specijalno rješenje "koje mu se ne sviđa i koje je ispod onoga kako je to bilo riješeno tzv. parafiranim sporazumom Drnovšek-Račan".<br/> Osim toga, Rupel je izrazio razočarenje što je arbitražni sud zaseoke južno od Dragonje, zajedno s parcelom Joška Jorasa, "dodijelio" Hrvatskoj.<br/> <br/> "Tu je sada nastao neki čvor koji će trebati riješiti", kazao je Rupel, dodavši kako je parafirani sporazum Drnovšek-Račan predviđao da područje južno od Dragonje ostane Hrvatskoj, ali da oni stanovnici koji to žele dobiju slovensko državljanstvo, što se u presudi arbitara ne planira.<br/> <br/> Nekadašnji slovenski ustavni sudac Lojze Ude kazao je za Slovensku televiziju da Slovenija u svom zahtjevu za dobivanjem teritorijalnog koridora na otvoreno more "nije uspjela 100 posto" jer su arbitri to pitanje, odnosno kontakt Slovenije i otvorenog mora, "definirali na neobičan način" te da su na kopnenoj granici uglavnom prihvatili granice katastarskih općina kao kriterij, na što Slovenija ranije nije pristajala.<br/> <br/> Prema mišljenju koje je u razgovoru za slovenski javni televizijski servis iznio povjesničar, akademik Janko Prunk, Slovenija je arbitražnom presudom dobila jaku "moralnu kartu" za pridobivanje saveznika i pred međunarodnim sudovima, a u sporu i implementaciji arbitraže ne smije odstupati od svojih stajališta.<br/> <br/> "Hrvati se ponašaju kao Josip Broz koji je pred stotinjak godina na tzv. bombaškom procesu u Zagrebu kazao da ne priznaje taj sud, nego samo sud svoje partije", kazao je Prunk komentirajući hrvatsko stajalište o arbitraži kao nepovratno kompromitiranom postupku.<br/> <br/> Prema njegovu mišljenju, nije slučajno što su arbitri za objavu svoje presude odabrali upravo vrh turističke sezone kada mnogo Nijemaca, Austrijanaca i Francuza dolazi u Hrvatsku na ljetovanje, jer su time, po njegovoj ocjeni, željeli reći da žele "mir" i mirno rješenje dugogodišnjeg spora.<br/> <br/> Slovenski mediji popodne su javljali o "pljuski" koju je navodno hrvatskoj diplomaciji, svojom izjavom u vezi poštivanja arbitraže i njene primjene, dalo njemačko veleposlanstvo u Zagrebu, dok su izjavu američkog veleposlanika u Ljubljani Brenta Hartleyja, kako je siguran da će dvije države, obje članice EU i NATO-a, svoj bilateralni spor jamačno riješiti te da je SAD opredijeljen za poštovanje međunarodnog prava, ali da ga je u nekim slučajevima "komplicirano" primijeniti, ocijenili kao čudnu i nesklonu Ljubljani.</p><h2>Savudrijski ribari: Treba ustrajati da odluka Arbitražnog suda nije obvezujuća</h2><p>Predsjednik udruge profesionalnih ribara "Mare Croaticum", ribar Daniele Kolec rekao je nakon odluke Arbitražnog suda da su savudrijski ribari njome mnogo izgubili te da hrvatska i slovenska strana trebaju sjesti i dogovoriti se kako dalje, a ne stvarati tenzije. </p><p> Savudrijski ribar Daniele Kolec zaključio je kako je slovenski 'junction' - po onome kako je razumio odluku Arbitražnog suda za granični spor Hrvatske i Slovenije - direktan dio do otvorenog mora, područje u kojem brodovi i zrakoplovi imaju jednaka prava kao na otvorenome moru te da je to zapravo status quo i da se ništa ne mijenja.</p><p> "Nema razloga da se mijenja granica u Savudrijskoj vali, no hrvatska i slovenska strana trebaju sjesti i dogovoriti se kako dalje, a ne stvarati tenzije", istaknuo je Kolec.</p><p> Odluku Arbitražnog suda za granični spor između Hrvatske i Slovenije komentirao je jedan od najpoznatijih savudrijskih ribara i dugogodišnji borac za Savudrijsku valu Danilo Latin, koji je rekao kako očekuje da Vlada i Sabor "ustraju u svojoj odluci da za Hrvatsku odluka Arbitražnog suda nije obvezujuća".</p><p>"Na moru nema naše policije, a isto tako ne vide se ni policijske snage Slovenije. Nadam se da nikakvih incidenata neće biti", rekao je Latin u četvrtak popodne i dodao kako treba pratiti razvoj situacije te da je zasad u Savudrijskoj vali mirno.</p><p> Predsjednik Ceha ribara Bujštine Gianni Spitz odluku Arbitražnog suda nije želio previše komentirati jer njezin sadržaj nije mogao pratiti budući da je bio na remontu ribrarskog broda.</p><p>"Vjerujem da Hrvatska ipak ovu odluku neće prihvatiti jer bi njome savudrijski ribari puno izgubili. Vidjet ćemo što će donijeti sljedeći dani", rekao je predsjednik Gianni Spitz. </p>